Okresná prokuratúra Košice II 
Mojmírova 5, 040 46 Košice 1 	

Sp. zn. : 3 Pv 407/15/8803	Košice II, 30.7.2015
EEČ : 2-64-233-2015

U Z N E S E N I E

Trestná vec:	obvinený XXXXX 
Trestný čin:	úverový podvod podľa § 250a odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
V trestnej veci vedenej proti obvinenému XXXXX pre trestný čin úverového podvodu podľa § 250a ods. 1 Trestného poriadku na tom skutkovom základe, že 

- v Košiciach v OD XXXXX na ul. XXXXX prostredníctvom predajne XXXXX dňa 02.03.2005 uzatvoril so spoločnosťou XXXXX XXXXX úverovú zmluvu č. XXXXX, predmetom ktorej bolo poskytnutie úveru vo výške 17.980,- Sk (596,82 Eur) za účelom zakúpenia televízoru zn. Thomson, ktorý sa zaviazal splácať v pravidelných mesačných splátkach vo výške 74,71 Eur (2.251,- Sk) po dobu 10 mesiacov, avšak splátky úveru nesplácal a pri uzatváraní úverovej zmluvy uviedol nepravdivé údaje o zamestnaní a výške príjmu, ako zamestnávateľa uviedol XXXXX XXXXX s čistým mesačným príjmom 287,12 Eur (8.650,- Sk), kde zamestnaný nebol a takto predstieral splnenie podmienok na poskytnutie a splácanie úveru, ktorý mu bol poskytnutý a ktorý riadne nesplácal, čím takto svojím konaním spôsobil pre spoločnosť XXXXX XXXXX škodu v celkovej výške 596,82 Eur (17.980,- Sk)

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:

Uznesením povereného príslušníka Oddelenia skráteného vyšetrovania, Úradu justičnej a kriminálnej polície OR PZ, XXXXX - XXXXX sp. zn. XXXXX zo dňa 27.03.2006 bolo podľa § 206 ods. 1 Trestného poriadku vznesené obvinenie XXXXX pre trestný čin úverového podvodu podľa § 250a ods. 1 Trestného zákona, účinného v čase spáchania skutku, na tom skutkovom základe, ako je to uvedené v predmetnom uznesení.

	Po skončení skráteného vyšetrovania predložil poverený príslušník Obvodného oddelenia PZ XXXXX - XXXXX na tunajšiu prokuratúru súvisiaci spisový materiál spolu s návrhom na zastavenie trestného stíhania podľa § 215 ods. 1 písm. d) Trestného poriadku  s poukazom na § 9 ods. 1 písm. d) Trestného poriadku, pretože je trestné stíhanie neprípustné proti tomu, kto zomrel.
 
Preskúmaním uvedeného návrhu i celého vyšetrovacieho spisu som v rámci prokurátorského dozoru dospela k rovnakému právnemu záveru na odôvodnenosť zastaviť trestné stíhanie voči obvinenému XXXXX.

V priebehu skráteného vyšetrovania bolo zistené, že obvinený XXXXX dňa 16.11.2014 zomrel.  O tejto skutočnosti svedčí úmrtný list vydaný matričným úradom XXXXX Západ dňa 06.07.2015.  

	Z výsledkov dokazovania vykonaného v prípravnom konaní bolo zistené a preukázané, že konaním obvineného XXXXX došlo k naplneniu pojmových znakov skutkovej podstaty trestného činu úverového podvodu podľa § 250a ods. 1 Trestného poriadku, účinného v čase spáchania skutku, a teda menovaný sa dopustil skutku na tom skutkovom základe, ako je to uvedené vo výrokovej časti tohto uznesenia. Z jeho spáchania bol usvedčovaný výpoveďou splnomocnenca poškodenej spoločnosti XXXXX, ako aj vo veci zabezpečenými listinnými dôkazmi. Obranu obvineného bolo potrebné v priebehu skráteného vyšetrovania preveriť výsluchom svedka XXXXX, ktorého prítomnosť v trestnom konaní sa nepodarilo zabezpečiť, pretože sa k procesným úkonom na základe predvolania povereným príslušníkom bez náležitého ospravedlnenia nedostavoval, v mieste trvalého bydliska sa nezdržiaval, zásielky nepreberal, a preto bolo trestné stíhanie v predmetnej veci uznesením povereného príslušníka Oddelenia skráteného vyšetrovania, Úradu justičnej a kriminálnej polície OR PZ, XXXXX - XXXXX, sp. zn. XXXXX zo dňa 29.11.2006 v zmysle § 228 ods. 2 písm. a) Trestného poriadku prerušené, nakoľko nemožno pre neprítomnosť menovaného svedka vec náležite objasniť.

Poverený príslušník dňa 01.07.2015 uznesením pod  sp. zn. XXXXX rozhodol o pokračovaní v trestnom stíhaní obvineného XXXXX podľa § 228 ods. 5 Trestného poriadku, nakoľko vykonanou lustráciou v databáze obyvateľstva - v systéme REGOB bolo zistené, že obvinený XXXXX bol z uvedenej databázy dňa 16.11.2014 vyradený z dôvodu úmrtia. Skutočnosť, že obvinený dňa 16.11.2014 zomrel, bola následne objektivizovaná úmrtným listom vydaným matričným úradom XXXXX XXXXX dňa 06.07.2015.  
Podľa § 9 ods. 1 písm. d) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 	

Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Vzhľadom na vyššie konštatované bolo jednoznačne preukázané, že obvinený XXXXX dňa 16.11.2014 zomrel, a preto bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Stela Vasiľová
prokurátorka